U Čikagu završen dvodnevni samit NATO-a
Lideri 28 članica Alijanse obećali kontinuiranu podršku Avganistanu i pozdravili progres potencijalnih članica
Avganistanski predsednik Hamid Karzai je sedeo sa 28 lidera država NATO-a i predstavnika drugih zemalja, čija će podrška biti Avganistanu potrebna ako želi da pređe sa rata na stabilnost. Lideri NATO-a su zvanično usvojili plan za prenos glavne odgovornosti za borbene operacije na avganistanske bezbednosne snage do sredine naredne godine. Predsednik Barak Obama je rekao da je to deonica puta ka okončanju rata i prelasku na planirano povlačenje stranih borbenih trupa do kraja 2014. NATO prikuplja obećanja za finansiranje dugoročne obuke avganistanske vojske. Procenjuje se da će godišnji troškovi posle 2014. biti nešto veći od 4 milijarde i da će biti redovno revidirani na osnovu bezbednosne situacije. Predsednik Obama je kratko razgovarao i sa pakistanskim predsednikom Asifom Alijem Zardarijem, koga je NATO pozvao u Čikago. Obama je izjavio da je uveren da je postignut napredak u rešavanju spora oko puteva za snabdevanje koalicionih snaga u Avganistanu, koje je Pakistan zatvorio prošle godine. Uprkos, kako je rekao, „istinskom napretku“ u uklanjanju talibanskih uporišta, američki predsednik je rekao da su uspesi u Avganistanu „krhki“. Ipak, on je rekao da će sadašnja strategija na kraju omogućiti Sjedinjenim Državama da usmere sredstva ka investicijama potrebnim kod kuće. NATO je takodje odlučio da obezbedi održivost NATO-a i sposobnost alijanse da uzvrati na buduće opasnosti u ekonomski teškim vremenima. Generalni sekretar NATO-a, Anders Fog Rasmusen, rekao je da to obuhvata predanost takozvanim mudrim „vojnim strategijama“ i podelu resursa. Novinari su upitali predsednika Obamu o demonstracijama različitih organizacija u njegovom gradu, koje su povremeno postajale nasilne. To je deo onoga što je Amerika, odgovorio je predsednik, zahvaljujući se stanovnicima Čikaga koji su morali da trpe saobraćajne gužve, izazvavši i smeh svojim rečima. Samitom NATO-a završena su četiri dana diplomatije na najvišem nivou, uključujući samit G-8 u Kemp Dejvidu u Merilendu, na kojem je domaćin bio predsednik Obama.